
כרמי יקר,
כמה אנחנו מתרגשים היום כקהילה וכחברים לחגוג לך את בר המצווה. 
זכיתי להכיר אותך ממש מימיך הראשונים בעולם ונחשפתי מהרגע הראשון לילד עם אנרגיה מדהימה וחיובית. אתה תמיד עם ווייב טוב.

אתה חלק ממשפחה כל כך מיוחדת ומקסימה.
אמא שירה, האישה היצירתית ביותר שאני מכירה שאין נושא בעולם שהיא לא שוחה בו ויכולה ללמד אותך משהו עליו, ואבא שגיא האיש הכי נחמד שאני מכירה ודובר הכי הרבה שפות שאני מכירה.
והאחים שלך - תמר, רועי ויערה המדהימים. 

שמעתי מדרש שהמשפט מתהילים "אשא עיני אל ההרים" הוא למעשה אשא עיני אל ההורים! בעיני ההורים שלך הם באמת מגדלור ומופת של אהבה, נתינה וערכים, ויש לך המון מה לקבל מהם בכל גיל.

כרמי, גדלת להיות ילד רב כישורים, אתה ספורטאי מצטיין, מרבה לפקוד את חדר הכושר וכמובן בנבחרת ג'ודו עם הישג מטורף של מקום שני באליפות ישראל. ההתמדה שלך והיכולת שלך לחתור להישגים ותמיד עם חיוך - מרשימים מאוד, ודאי לגילך.
רק טיפ קטן אם תרשה לי להעניק לך - אם אפשר קצת פחות להתאמן בג'ודו על אחותך הקטנה היא תודה לך מאוד! 
השם שלך כרמי - הוא שם מאוד מיוחד. אמא סיפרה לי שאבא והיא מאוד מאוד אהבו את השם, זהו גם שמו של הבן של ראובן בכור השבטים.

אני רוצה להתייחס רגע גם לשם של העם שלנו. 
ישנם שני שמות ידועים לעם שלנו - עם ישראל והעם היהודי.
מהיכן הגיעו השמות האלו?

בפרשה שקראת כל כך יפה אנחנו נפרדים מיעקב אבינו. לפני כמה פרשות יעקב נאבק עם איש או מלאך במהלך הלילה, והמלאך פוצע אותו קשה בירך ויעקב מאז צולע. 
למרות המאבק הזה יעקב לאחר שמנצח מבקש מהמלאך - "ברך אותי!" והמלאך אומר לו שמעתה יקרא שמו ישראל, וזו פעם ראשונה שאנחנו שומעים את השם הזה. 
והשם "ישראל" מצביע על כך שדווקא אחרי המלחמה, דווקא אחרי המכה, יכולה להגיע ברכה, יכולה להגיע תקווה. 
ולמה קוראים לנו העם היהודי? זו גם שאלה מעניינת, הרי גיבור הפרשות האחרונות שקראנו היה יוסף, הוא היה צדיק גדול ולכאורה היינו צריכים להקרא "העם היוספי". לאחר חורבן ממלכת ישראל בידי האשורים נותרה ממלכת יהודה, והתחלנו להקרא יהודים, כך שדווקא שבט יהודה נתן לעם שלנו את זהותו.

קראתי פירוש מאוד מעניין על זה, של הרב יונתן זקס, הוא אומר שיהודה הוא הראשון בתנ"ך שחוזר בתשובה, שמודה שחטא ועורך תיקון. כשלוקחים את בנימין כעבד הוא ניגש ליוסף ומציע להמכר לעבד במקום אחיו הקטן. תיקון אמיתי למכירת יוסף לעבדות שיהודה הוביל. בשלב הזה יוסף מגלה לאחיו מי הוא, לאחר שהוא נחשף לשינוי הגדול שעשה יהודה. גם בסיפור עם תמר כלתו, יהודה  אומר "צדקה ממני". 
יהודה זה מלשון הודיה, אבל זה גם יכול להיות מלשון הודאה. הוא יודע להודות בטעות ולערוך שינוי, וזו גדולה אמיתית, ולכן העם היהודי נקרא על שמו לפי הרב זקס.

אז השמות של העם שלנו טומנים בתוכם 2 מסרים, מהשם עם ישראל עולה המסר של התקווה ומהשם עם יהודי עולה המסר של היכולת לתקן ולהשתנות.

אני מאחלת לך כרמי, ולנו כעם וכקהילה שנדע תמיד לאחוז בתקווה ולדעת שאנחנו תמיד יכולים לערוך שינוי לטובה.

המון המון מזל טוב!

